CELEX: 32020R0746
Language: mt
Date: 2020-06-04 00:00:00
Title: Regolament ta’ Implimentazzjoni tal-Kummissjoni (UE) 2020/746 tal-4 ta’ Ġunju 2020 li jemenda r-Regolament ta’ Implimentazzjoni (UE) 2019/947 fir-rigward tal-posponiment tad-dati ta’ applikazzjoni ta’ ċerti miżuri fil-kuntest tal-pandemija tal-COVID-19 (Test b’rilevanza għaż-ŻEE)

5.6.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 176/13
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2020/746
         tal-4 ta’ Ġunju 2020
         li jemenda r-Regolament ta’ Implimentazzjoni (UE) 2019/947 fir-rigward tal-posponiment tad-dati ta’ applikazzjoni ta’ ċerti miżuri fil-kuntest tal-pandemija tal-COVID-19
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2018/1139 tal-Parlament Ewropew u tal-Kunsill tal-4 ta’ Lulju 2018 dwar regoli komuni fil-qasam tal-avjazzjoni ċivili u li jistabbilixxi Aġenzija tas-Sikurezza tal-Avjazzjoni tal-Unjoni Ewropea, u li jemenda r-Regolamenti (KE) Nru 2111/2005, (KE) Nru 1008/2008, (UE) Nru 996/2010, (UE) Nru 376/2014 u d-Direttivi 2014/30/UE u 2014/53/UE tal-Parlament Ewropew u tal-Kunsill, u li jħassar ir-Regolamenti (KE) Nru 552/2004 u (KE) Nru 216/2008 tal-Parlament Ewropew u tal-Kunsill u r-Regolament tal-Kunsill (KEE) Nru 3922/91 (1), u b’mod partikolari l-Artikolu 57 tiegħu,
         Billi:
         
                     (1)
                  
                  
                     Il-miżuri li ddaħħlu biex titrażżan il-pandemija tal-COVID-19 ixekklu serjament il-kapaċità tal-Istati Membri u tal-industrija tal-avjazzjoni biex iħejju għall-applikazzjoni ta’ għadd ta’ Regolamenti ta’ Implimentazzjoni li ġew adottati dan l-aħħar fil-qasam tas-sikurezza tal-avjazzjoni.
                  
               
                     (2)
                  
                  
                     Il-konfinament u t-tibdil li seħħ fil-kundizzjonijiet tax-xogħol u d-disponibbiltà tal-impjegati, flimkien mal-ammont ta’ xogħol addizzjonali meħtieġ biex jiġu ġestiti l-konsegwenzi negattivi sinifikanti tal-pandemija tal-COVID-19 għall-partijiet ikkonċernati kollha, qed iżommu lura t-tħejjijiet għall-applikazzjoni ta’ dawn ir-Regolamenti ta’ Implimentazzjoni.
                  
               
                     (3)
                  
                  
                     B’konsegwenza tal-pandemija tal-COVID-19, se jkun inevitabbli li tittardja l-eżekuzzjoni tal-kompiti differenti meħtieġa għall-implimentazzjoni tar-Regolament ta’ Implimentazzjoni tal-Kummissjoni (UE) 2019/947 (2), b’mod partikolari l-istabbiliment ta’ sistemi ta’ reġistrazzjoni diġitali u interoperabbli, kif ukoll l-adattament tal-awtorizzazzjonijiet, tad-dikjarazzjonijiet u taċ-ċertifikazzjonijiet maħruġa abbażi tal-liġi nazzjonali.
                  
               
                     (4)
                  
                  
                     Il-proċess ta’ standardizzazzjoni u attivitajiet relatati oħra mmexxija mill-industrija u mill-korpi ta’ standardizzazzjoni, bħat-tħejjija tal-metodoloġiji tal-ittestjar, jew l-ittestjar ta’ karatteristiċi tekniċi, bħalma hija l-identifikazzjoni mill-bogħod, ittardjaw. Dan, imbagħad, se jkollu impatt negattiv fuq il-kapaċità tal-manifatturi li jqiegħdu fis-suq sistemi ta’ inġenji tal-ajru mingħajr bdot abbord (“UAS”) li jissodisfaw ir-rekwiżiti standardizzati ġodda skont ir-Regolament Delegat tal-Kummissjoni (UE) 2019/945 (3).
                  
               
                     (5)
                  
                  
                     Jenħtieġ għalhekk li t-tipi kollha ta’ UAS jitħallew jibqgħu joperaw fil-kundizzjonijiet eżistenti għal sitt xhur addizzjonali. Għalhekk, jenħtieġ li d-dati tal-applikazzjoni tar-Regolament ta’ Implimentazzjoni (UE) 2019/947 jiġu posposti kif meħtieġ biex l-operaturi tal-UAS ikunu jistgħu jużaw UAS li ma jikkonformawx mar-Regolament Delegat (UE) 2019/945 għal sitt xhur addizzjonali.
                  
               
                     (6)
                  
                  
                     L-Aġenzija tas-Sikurezza tal-Avjazzjoni tal-Unjoni Ewropea kkonfermat lill-Kummissjoni li l-posponiment tal-applikazzjoni tad-dispożizzjonijiet imsemmija fil-premessa 3 ikun possibbli mingħajr effett negattiv fuq is-sikurezza tal-avjazzjoni, peress li se jkun għal perjodu limitat ħafna u t-traffiku tal-ajru x’aktarx jerġa’ jibda bil-mod fil-kuntest tal-irkupru mill-pandemija tal-COVID-19 u b’hekk l-esponiment għar-riskji jkun iżgħar, filwaqt li l-liġi nazzjonali tibqa’ tapplika f’dawk l-Istati Membri li jippermettu l-operazzjonijiet tal-UAS.
                  
               
                     (7)
                  
                  
                     Biex l-awtoritajiet nazzjonali u l-partijiet ikkonċernati kollha jingħataw l-eżenzjoni immedjata li jeħtieġu matul il-pandemija tal-COVID-19 u jkunu jistgħu jadattaw il-pjanijiet tagħhom biex iħejju għall-applikazzjoni posposta tad-dispożizzjonijiet ikkonċernati, jenħtieġ li dan ir-Regolament jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
                  
               
                     (8)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat stabbilit bl-Artikolu 127 tar-Regolament (UE) 2018/1139,
                  
               ADOTTAT DAN IR-REGOLAMENT:
         
            Artikolu 1
            Ir-Regolament ta’ Implimentazzjoni (UE) 2019/947 huwa emendat kif ġej:
            
                        (1)
                     
                     
                        fl-Artikolu 20, “l-1 ta’ Lulju 2022” huwa sostitwit b’“l-1 ta’ Jannar 2023”;
                     
                  
                        (2)
                     
                     
                        L-Artikolu 21 huwa emendat kif ġej:
                        
                                    (a)
                                 
                                 
                                    fil-paragrafu 1, “l-1 ta’ Lulju 2021” huwa sostitwit b’“l-1 ta’ Jannar 2022”;
                                 
                              
                                    (b)
                                 
                                 
                                    fil-paragrafu 2, “l-1 ta’ Lulju 2021” huwa sostitwit b’“l-1 ta’ Jannar 2022”;
                                 
                              
                                    (c)
                                 
                                 
                                    fil-paragrafu 3, “l-1 ta’ Lulju 2022” huwa sostitwit b’“l-1 ta’ Jannar 2023”;
                                 
                              
                  
                        (3)
                     
                     
                        fl-Artikolu 22, “sentejn” huwa sostitwit bi “30 xahar”;
                     
                  
                        (4)
                     
                     
                        L-Artikolu 23 huwa emendat kif ġej:
                        
                                    (a)
                                 
                                 
                                    fil-paragrafu 1, it-tieni subparagrafu huwa sostitwit b’dan li ġej:
                                    “Għandu japplika mill-31 ta’ Diċembru 2020.”;
                                 
                              
                                    (b)
                                 
                                 
                                    il-paragrafu 5 huwa sostitwit b’dan li ġej:
                                    
                                       “5.   Il-Paragrafu 3 tal-Artikolu 15 għandu japplika mill-1 ta’ Jannar 2022.”.
                                    
                                 
                              
                  
         
            Artikolu 2
            Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-4 ta’ Ġunju 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 212, 22.8.2018, p. 1.
         
            (2)  Ir-Regolament ta’ Implimentazzjoni tal-Kummissjoni (UE) 2019/947 tal-24 ta’ Mejju 2019 dwar ir-regoli u l-proċeduri għall-operazzjoni ta’ inġenji tal-ajru mingħajr bdot abbord (ĠU L 152, 11.6.2019, p. 45).
         
            (3)  Ir-Regolament Delegat tal-Kummissjoni (UE) 2019/945 tat-12 ta’ Marzu 2019 dwar sistemi ta’ inġenji tal-ajru mingħajr bdot abbord u dwar operaturi ta’ sistemi tal-ajru mingħajr bdot abbord minn pajjiżi terzi (ĠU L 152, 11.6.2019, p. 1).